Faltalaridafa perca (Luscinia svecica)

**Faltalaridafa perca** (&nbsp;*Luscinia svecica*&nbsp;) tir katca ke Muscicapidae yasa, tigisa koe naelafa arktikafa lenteka.

## Pimtara
#### Faltalaridafa perca ( Luscinia svecica )
Gubefa perca me tir antafi zveri mielon dankasi&nbsp;! Koe *taiga* aala valente Europa is Sibira, percaye mielon is afizon kali tena ke teveaksat cwur. Inaf dank karolapan nope gedruca, vas jontika milaskira va aryona prokla dum ciesta is drozba doburer. Ostik lane percaye va blakerafa tcala iste listafa faltafa kretsa ke ast did. Zveri blisi koe Skanda is Sibira kale roneon Bering Vedil is geeon 60° wak tid antafi disi va bata uka. Faltalaridafa perca begamusa koe arak ke Europa va batakafa tcala did&nbsp;; tela ke zveri ke istefa Asia tir flemafa.

Lotrelafa lamara gan zveri logeeon blisi zo sopud, solve teli lentefi ilon koyad. Kle faltalaridafa perca dem blakerafa tcala va kotafa Europa is Asia remtalad aze kene Niger bost ok valentrone Afrika ok koe Misra ok Ityopia fentugalud&nbsp;; asiafi zveri vageron Sinia isu Asia is van Assam gola koe Barata talad.

Mone lentef laksiwak vas 60° koe Yakutia, bata zveriinda va dzopokatum is gorkatum moe domega ke voa vox lorion tcastafo klupaxo ok cirdataxo nobar viele titi teveaksat arttalar. Koe azekafa ruga isu meftavafa dere zo dizveyer.

#### Antafa mielon !
Kadimi dimtalara, percaye tice aal toz dankar. Kotviele percaya pokotalar, pune ine ongir aze kal yone metre tictalar aze wiltsotceson ton kevulubesiki tittalar. Ede ina doon zavzagir, pune moe sid va int wan kabdunedir. Banvielu bati toloyi zveri kali maltalara ta lamara bak anyusteaksat belcon di zavzagid. Faltalaridafa perca mielon is anton gikoyar&nbsp;! Ise me kivar da va roz ontinaf vas loon 2000 metre is dace rodega remtalar. Moe soktaxo, va doma ke kelor nobar kire va abdaxo albar. Wori koe taya is ar omaf lorodaf siday dere zo rowir. Omava ke inafa malesturinda tir kum beza loplekuna gu leskomo is tulwadunol is voja, nume va yona tandeafa abrotcafa talara dizver. Tire ina fentugalon koe naelafa lenteka vol co lapter.

## Afigasuteks

File: Bluethroat 34.jpg|
File: Luscinia_svecica_namnetum_MHNT.ZOO.2010.11.193.11.jpg|


## Xantaza
* Faltalaridafa perca dene www.europalingua.eu

## Notraca
#### Pulasa vuestexa is klita

* (en) vuest- : Alan P. Peterson : *Luscinia svecica* is *Passeriformes*
* (en) vuest- : Animal Diversity Web : *Luscinia svecica*
* (fr+en) vuest- : Avibase : *Luscinia svecica*
* (en) vuest- : Catalogue of Life : *Luscinia svecica* (Linnaeus, 1758)
* (en) vuest- : Walvedeyafa Zveriopafa Aba : *Luscinia svecica* is *Passeriformes*
* (fr) vuest- : DORIS : espèce *Luscinia svecica*
* (fr) vuest- : Oiseaux.net : *Luscinia svecica*
* (fr) vuest- : INPN : *Luscinia svecica* (Linnaeus, 1758)
* (fr+en) vuest- : ITIS : *Luscinia svecica* (Linnaeus, 1758)
* (en) vuest- : Fauna Europaea : *Luscinia svecica*
* (en) vuest- : NCBI : *Luscinia svecica*
* (en) vuest- : Tree of Life Web Project : *Luscinia svecica*
* (en) vuest- : UICN : *Luscinia svecica* (Linnaeus, 1758)
* (en) vuest- : World Register of Marine Species : *Luscinia svecica* (Linnaeus, 1758)


#### Ara vuestexa
* *Faltalaridafa perca (Luscinia svecica)* dene Wikispecies